अशोक तंवर को कैंपेन कमेटी चेयरमैन बनाया; अनुराग ढांडा स्टेट सीनियर वाइस प्रेजिडेंट
हरियाणा में आम आदमी पार्टी (AAP) ने अभी कुछ दिनों तक अपने संगठन का ऐलान टाल दिया है। हालांकि प्रदेश अध्यक्ष का नाम पार्टी ने फाइनल कर दिया है, लेकिन पार्टी के राष्ट्रीय संयोजक अरविंद केजरीवाल इन दिनों मुंबई दौरे पर हैं।
हरियाणा में आम आदमी पार्टी ने संगठन के नए पदाधिकारियों का ऐलान कर दिया है। अभी तक हरियाणा के प्रभारी बनाए गए राज्यसभा सांसद सुशील गुप्ता को प्रदेश का नया प्रधान बना दिया गया है। इसके अलावा अनुराग ढांडा स्टेट सीनियर वाइस प्रेजिडेंट बनाए गए हैं। बलवीर सिंह सैनी, बंता सिंह वाल्मीकि और चित्रा सरवारा को स्टेट वाइस प्रेजिडेंट बनाया गया है। अशोक तंवर को AAP की कैंपेन कमेटी का चेयरमैन बनाया गया है।
पहले AAP ने यह लिस्ट होल्ड कर ली थी। पार्टी की प्लानिंग थी कि AAP सुप्रीमो अरविंद केजरीवाल से बड़ी रैली करवाकर इसकी घोषणा की जाए। हालांकि दूसरे दलों की चुनावी सक्रियता को देखते हुए यह लिस्ट जारी कर दी गई है।
AAP में पिता-पुत्री को अहम जिम्मेदारी
आम आदमी पार्टी (AAP) ने हरियाणा में संगठन के ऐलान के साथ पूर्व मंत्री चौधरी निर्मल सिंह को नेशनल जॉइंट सेक्रेटरी बनाया है। निर्मल सिंह 2 बार मंत्री रहे और एक बार कुरुक्षेत्र से लोकसभा चुनाव भी लड़ चुके हैं। कांग्रेस में वह भूपेंद्र हुड्‌डा के खासमखास रहे। हरियाणा में AAP की स्टेट वाइस प्रेजिडेंट बनाई चित्रा सरवारा उनकी बेटी हैं। इससे पहले चित्रा सरवारा उत्तरी हरियाणा संयोजिका के रूप में जिम्मेदारी संभाल रही थी।
देखिए पूरी लिस्ट...
जनवरी में भंग हुआ था संगठन
AAP ने जनवरी 2023 में संगठन का ढांचा भंग करने की घोषणा की थी। पार्टी के नेशनल जनरल सेक्रेटरी संदीप पाठक ने इसका लेटर जारी किया था। उस दौरान पार्टी की ओर से यह दावा किया जा रहा था कि अप्रैल में नए संगठन का ऐलान किया जाएगा, लेकिन संगठन विस्तार के बजाय पार्टी नेताओं ने सदस्यता अभियान शुरू कर दिया। इससे पहले हरियाणा में आप ने मार्च 2022 में संगठन भंग किया था।
हरियाणा सहित 4 राज्यों पर फोकस
आप अभी हरियाणा सहित चार राज्यों पर फोकस कर रही है। इन राज्यों में बड़े स्तर पर प्रचार अभियान शुरू किया जाएगा। हरियाणा के अलावा पार्टी राजस्थान, मध्य प्रदेश और छत्तीसगढ़ पर जोर दे रही है।
संभावना है कि जून के पहले हफ्ते से हरियाणा में प्रचार शुरू हो जाएगा। इस दौरान राज्य के बड़े शहरों में रोड शो और रैलियां की जाएंगी। इनकी शुरुआत दिल्ली के मुख्यमंत्री अरविंद केजरीवाल खुद शुरुआत करेंगे।
हरियाणा पर क्यों AAP का फोकस
हरियाणा में आम आदमी पार्टी की फोकस कुछ खास वजह भी हैं। पहला दिल्ली से लगता हुआ राज्य है। दिल्ली में आप की सेकेंड टर्म की सरकार है। इसके अलावा पड़ोसी राज्य पंजाब में भी आम आदमी पार्टी की सरकार है। यहां भगवंत मान को पार्टी ने मुख्यमंत्री की कमान सौंपी है। हाल ही में हुए जालंधर लोकसभा सीट के उपचुनाव पर पार्टी ने जीत दर्ज की है। इस जीत को लेकर पार्टी काफी उत्साहित है।
